BIZตุนงานในมือรอรับรู้กว่า 1.6 พันล้าน
เปิดโรงพยาบาลรักษาโรคมะเร็ง แคนเซอร์อลิอันซ์ ศรีราชา ปีนี้แน่นอน
27 ส.ค. 2562

เปิดโรงพยาบาลรักษาโรคมะเร็ง แคนเซอร์อลิอันซ์ ศรีราชา ปีนี้แน่นอน
นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ (BIZ)ดำเนินธุรกิจเป็นผู้จำหน่าย และติดตั้งชุดเครื่องมือทางการแพทย์สำหรับรักษาผู้ป่วยโรคมะเร็งด้วยวิธีรังสีรักษา และให้บริการซ่อมบำรุงรักษาชุดเครื่องมือทางการแพทย์ เปิดเผยว่า แผนการดำเนินธุรกิจในปีนี้ บริษัทฯ คาดว่าจะมีอัตราการเติบโตไม่ต่ำกว่า 10% จากปีก่อนที่มีรายได้รวม 664.69 ล้านบาท เนื่องจากมูลค่างานในมือจำนวนมากที่ยังรอรับรู้รายได้จากการส่งมอบงาน อีกทั้งยังเดินหน้าขยายตลาดอย่างต่อเนื่อง และมีโอกาสในการเติบโตได้อีกมาก
สำหรับการดำเนินธุรกิจในครึ่งแรกของปี 2562 ยังอยู่ในทิศทางที่ดีตามที่คาดการณ์ไว้ มีการส่งมอบงานโครงการใหญ่ได้ตามกำหนด อย่างไรก็ตาม ในช่วงครึ่งปีหลัง เชื่อว่ายังมีแนวโน้มที่ดี และจะทำให้ผลงานปีนี้เป็นไปตามเป้าหมายที่วางไว้
ขณะเดียวกันบริษัทเตรียมจะเปิดให้บริการโรงพยาบาล แคนเซอร์อลิอันซ์ ศรีราชา จังหวัดชลบุรี มูลค่า 500 ล้านบาท คาดพร้อมเปิดให้บริการปีนี้อย่างแน่นอน ซึ่งรพ.ดังกล่าวจะแบ่งการรักษาออกเป็น 2 ประเภทได้แก่ การรักษาด้วยการฉายรังสี และการรักษาด้วยเคมีบำบัด เน้นการควบคุมคุณภาพการรักษาให้ได้มาตรฐาน โดยมีทีมแพทย์ผู้เชี่ยวชาญด้านมะเร็งโดยเฉพาะ ทำให้มีประสิทธิภาพ และความปลอดภัยตามมาตรฐานสากล ขนาดให้บริการรองรับผู้ป่วยพักค้างคืน จำนวน 30 เตียง และเครื่องฉายรังสีเริ่มต้น 1 เครื่อง
ทั้งนี้ ภาพรวมผลการดำเนินงานในงวดไตรมาส 2/62 บริษัทฯ มีกำไรสุทธิอยู่ที่ 26.05 ล้านบาท เพิ่มขึ้น 567.62% จากงวดเดียวกันกับปีก่อนหน้าที่มีกำไรสุทธิอยู่ที่ 3.90 ล้านบาท ขณะที่รายได้รวมอยู่ที่ 207.04 ล้านบาท เพิ่มขึ้น 225.96% จากงวดเดียวกันกับปีก่อนมีรายได้รวม 63.52 ล้านบาท
ขณะที่ผลการดำเนินงานช่วง 6 เดือนแรกของปี 2562 มีกำไรสุทธิ 30.84 ล้านบาท เพิ่มขึ้น 73.36% จากงวดเดียวกันปีก่อนที่มีกำไรสุทธิ 17.79 ล้านบาท ส่วนรายได้รวมอยู่ที่ 303.07 ล้านบาท เพิ่มขึ้น 83.02% จากงวดเดียวกันกับปีก่อนมีรายได้รวม 165.6 ล้านบาท